Kažimír, Peter, podpredseda vlády a minister financií SR (2014-12-03):
Myslím iba pár slov. Pani poslankyňa Mezenská, ja v jednej veci s vami súhlasím, že pokiaľ neuvidíme všetci reálne výsledky, reálne zmeny, tak sú to len naše priania. Jednu vec ale, ktorú nemôžete spochybniť, že sa naozaj dva roky intenzívne na rôznych úrovniach venujeme ochrane spotrebiteľov na finančnom trhu. Ja vám naozaj zodpovedne prehlasujem, že na rezorte financií je to jedna z kľúčových agend, okrem tej agendy, ktorá je proste jasnou povinnosťou rezortu financií spravovať verejné financie, je toto úplná ďalšia domáca priorita. My máme, samozrejme, aj svoje ďalšie európske agendy, ale aj tu je veľký prienik, pretože veľké zmeny sa dejú aj na európskom poli. Pravdou je, že taký ten neformálny spôsob požičiavania, respektíve nebankovky, pôsobenie nebankoviek v našom prostredí nadobudlo rozmery chobotnice za posledných desať-pätnásť rokov a že vôbec nie je jednoduché sa s týmto fenoménom vysporiadať. A už vôbec nie je jednoduché sa s tým vysporiadať bez toho, aby sme nemali na druhej strane dopady v oblasti obmedzenia ľudí k alternatívnemu druhu financovania, pretože tu máme veľmi historicky dané financovanie zo strany bánk, ktoré je relatívne prísne a je veľmi konzervatívne. Máme tu veľkú sporivosť časti obyvateľstva. Ináč aj posledné dnešné aktuálne údaje hovoria, že zase nám rastie sporivosť slovenského obyvateľstva, čo je jednou z reakcií na zvýšenie reálnych miezd, a to je zároveň aj z informácií o tom, že nám rastú reálne mzdy, rastie nám domáca spotreba a ešte rastie aj sporivosť. To znamená, v tomto sme naozaj Slováci obdivuhodní, že ešte z toho mála sme stále schopní si ešte niečo aj odložiť. Ale pravdou je, že je tu naozaj veľká skupina ľudí a treba ju rátať zrejme v státisícoch aj s ich rodinami, ktoré sú často uvrhnutí do takého nekonečného sledu. To je proste tunel, do ktorého vlezú z pohľadu toho, že si požičiavajú a potom reštrukturalizujú, to je také eufemistické slovo, svoje úvery ďalšími a ďalšími pôžičkami, ktoré ich ešte ďalej a ďalej proste sťahujú pod vodu. V jednej veci ale s vami nemôžem zásadne súhlasiť. A ja nespochybňujem vaše skúsenosti aj z hľadiska tretieho sektoru a spotrebiteľských združení, ani dobrú vôľu, ani tú nespochybňujem, ale skúste uveriť alebo aspoň, nie, vieru by som od vás nechcel, ale uznať, uznať to, že sa snažíme z pohľadu zmien urobiť zásadné systémové zmeny. To je tiež také slovo okrúhle, ale naozaj po rokoch takej roztrúsenej zodpovednosti, kde vlastne, áno, ešte dva roky dozadu nebolo kam sa odvolať, hej? To znamená, ľudia vypisovali vám, ľudia vypisovali na ministerstvo financií, do Národnej banky, do Slovenskej obchodnej inšpekcie a kade-tade. Zúfalo proste vypisovali. Urobilo sa viacero zmien. Teraz je to jedno miesto, je to centrálna banka. Nie ľahkou procedúrou a musím byť povďačný aj guvernérovi centrálnej banky, aj ľuďom centrálnej banky, že na seba berú obrovskú zodpovednosť, lebo budú pod delostreleckou paľbou aj vás opozičných poslancov, médií, pretože oni musia behom veľmi krátkej doby doručiť výsledky. Oni idú licencovať nebankové subjekty. Proste idú strihať trávnik v džungli s jasnými aj negatívnymi proste dopadmi a problémami. Veď my odhadujeme, že počet nebankových subjektov klesne o dve tretiny, na jednu tretinu. Toto je proste odhad z pohľadu toho, že aké nároky sa budú klásť na licencovanie, lebo to znamená, že tie firmy budú musieť spĺňať, tak ako som hovoril, jasné finančné parametre, personálne, kvalifikačné. Proste z istého pohľadu je to taká obmedzená banková licencia. Budú sa musieť správať ako malé banky so všetkým, čo k tomu patrí. Môžete byť skeptická, lebo život vás možno naučí, že treba byť k istým veciam skeptický. Ale musíme si počkať na výsledok. A ja toto nevnímam ako formálne opatrenia, pretože Národná banka bude naozaj vedieť preskúmať konanie veriteľa a práve v dôsledku zavedenia registra a plnenia povinnosti veriteľa preskúmať schopnosť spotrebiteľa splatiť tento úver. A takto sa teda aj zvyšuje zodpovednosť veriteľa samotného, toho, kto poskytuje tú pôžičku alebo vábi občana na to, aby si požičal práve uňho, zodpovednosť za to splatenie. Takže finančná, a zároveň musím povedať, že finančná osveta nie je agenda rezortu financií, ale sme pripravení a podieľame sa na príprave národného štandardu finančnej gramotnosti, ktorý sa začal ešte v roku 2009 na rezorte školstva. Pokračuje ďalej, pokračoval. Je to vlastne cez tri vlády. No ale je to proste beh na dlhú trať. Je to proste o vzdelávaní, o edukácii a je to o tej trvalej asymetrii informácií, o tej presilovke medzi tými, ktorí sú tí bohatí, ktorí sa živia požičiavaním peňazí, a na druhej tí, ktorí tie peniaze, na druhej strane tí, ktorí ich potrebujú. A súhlasím aj s tým, že to bude večný boj. A áno, keby tu bolo nebo na zemi, a to nie je, to vám proste nejako priznávam, že nie je, tak ľudia by si nemuseli požičiavať. Len problém je aj ten, že proste žijeme v období, keď vzory správania sú ďaleko zrejme vzdialené, vzory správania sa mladých ľudí a mladej generácie sú už, teraz hovorím už jak starý kmeť, sú vzdialené od ideálov a sú viac a viac sa koncentrujú v podstate na materiálne statky. A z tohto pohľadu, a keď sa pozriete na štatistiky, tak naša krajina naozaj z hľadiska mentality je sporivá a relatívne málo si požičiava. Áno, ten nárast zadlženosti, súkromnej zadlženosti tu je a je ináč rekordný. V posledných rokoch sú to rekordné prírasty. A prečo? Lebo je prirodzený priestor, to znamená ten biznis, to industry, ten priemysel sa tam, tam sú, proste zapnite si televízor, pozrite si, aký podiel na reklame, reklamnom priestore majú práve tieto typy spoločností. A sú to proste tie hlasy sirén o tom, požičajte si, požičajte si, veď my vám pomôžeme. No do hrobu vám ako často akože pomôžeme. To je proste, to je a to počujete aj dokonca z verejnoprávneho priestoru aj odvšadiaľ, kde to môžete počuť. Čiže je to ťažký súboj a myslím si, že z tohto pohľadu sme na jednej lodi a tak isto môžete mať na to iný názor a súhlasím aj s tým, že my máme momentálne exekutívnu zodpovednosť a z tohto pohľadu máme aj hlavu na kláte a ešte ju rok a pol aj budeme mať. Ďakujem.